ภาคใต้กำลังเผชิญวิกฤตไฟฟ้า
ไฟฟ้ามีความจำเป็นกับเราขนาดไหน เชื่อว่าหลายๆ คนน่าจะเข้าใจกันเป็นอย่างดี แต่สิ่งจำเป็นนี้กำลังขาดแคลน จนอาจกลายเป็นวิกฤตไฟฟ้าในภาคใต้  เรื่องนี้เป็นอย่างไร ลงทุนแมนจะเล่าให้ฟัง
17 ก.ค. 2561

ภาคใต้กำลังเผชิญวิกฤตไฟฟ้า / โดย ลงทุนแมน
ไฟฟ้ามีความจำเป็นกับเราขนาดไหน
เชื่อว่าหลายๆ คนน่าจะเข้าใจกันเป็นอย่างดี
แต่สิ่งจำเป็นนี้กำลังขาดแคลน จนอาจกลายเป็นวิกฤตไฟฟ้าในภาคใต้
เรื่องนี้เป็นอย่างไร ลงทุนแมนจะเล่าให้ฟัง
เมื่อหลายๆ เดือนที่ผ่านมานี้ ถ้าใครมีโอกาสได้ติดตามข่าว
น่าจะพอเคยได้ยินเรื่อง ภาคใต้ขาดแคลนไฟฟ้า
ทำไมถึงบอกว่าภาคใต้ไม่มีไฟฟ้าเพียงพอ?
ถ้าเรามาลองคิดกันแบบง่ายๆ ว่า จำนวนไฟฟ้าที่ผลิตได้ควรจะมากกว่าจำนวนที่ใช้ ก็น่าจะพอบอกได้ว่าเพียงพอต่อความต้องการหรือไม่
ถ้าเรามาดูสถิติการใช้ไฟฟ้าของภาคใต้ 10 ปีย้อนหลัง
พบว่ามีการใช้ไฟฟ้าสูงสุดอยู่ที่ 2,624 เมกะวัตต์ (MW) และ มีสถิติการใช้ไฟฟ้าเติบโตเฉลี่ยปีละ 3.4%
ซึ่งตอนนี้สัดส่วนการใช้ไฟฟ้าของภาคใต้มาจากเรื่องท่องเที่ยวคิดเป็นสัดส่วนสูงถึง 36%
เพราะว่า ภาคใต้เป็นแหล่งท่องเที่ยวที่นิยมของต่างชาติทั่วโลก
เรื่องนี้จึงอาจจะทำให้เรามองได้ว่า การใช้ไฟฟ้าที่เพิ่มขึ้นในอนาคตก็น่าจะมาจากส่วนนี้เป็นลำดับแรกนั่นเอง
ทีนี้เรามาดูส่วนของการผลิตกันบ้าง
กำลังการผลิตไฟฟ้าทั้งหมดของภาคใต้ตอนนี้อยู่ที่ประมาณ 3,006 เมกะวัตต์ ซึ่งแบ่งเป็น
โรงไฟฟ้าหลัก คือ โรงไฟฟ้าจะนะ และโรงไฟฟ้าขนอม กำลังผลิตหลักรวม 2,406 เมกะวัตต์
การรับไฟฟ้าที่ส่งจากภาคกลาง 460 เมกะวัตต์
การผลิตไฟฟ้าเสริมจากเขื่อน 108 เมกะวัตต์
โรงไฟฟ้าชีวมวล 29 เมกะวัตต์
พลังงานลม 3 เมกะวัตต์
ดูเผินๆ เหมือนว่าตอนนี้ภาคใต้น่าจะมีไฟฟ้าใช้อย่างเพียงพอ
แต่นั่นเป็นกรณีที่โรงไฟฟ้าทุกโรงสามารถผลิตได้เต็มกำลังและการรับส่งไฟฟ้าจากภาคกลางไม่ได้เกิดปัญหา
ซึ่งความจริงแล้วโรงไฟฟ้าต่างๆ อาจจะไม่สามารถผลิตไฟฟ้าได้เต็มกำลังอยู่ตลอดเวลา
ที่น่าสนใจคือ ถ้าเราไม่รับไฟฟ้าที่ส่งมาจากภาคกลาง ไฟฟ้าก็จะไม่เพียงพอต่อความต้องการทันที
แปลว่าสายนำส่งไฟฟ้าจากภาคกลางจะเกิดการชำรุดไม่ได้เลย
เพราะ ถ้าเกิดการชำรุดไฟฟ้าก็จะดับเกือบทั้งภูมิภาคทันที ซึ่งเรื่องนี้เคยเกิดขึ้นมาแล้วในอดีต
เหตุการณ์ไฟฟ้าดับในภาคใต้ปี พ.ศ. 2556 สาเหตุเนื่องจากสายส่งกระแสไฟฟ้าจอมบึง - บางสะพาน ถูกฟ้าผ่า ที่ อำเภอบ้านลาด จังหวัดเพชรบุรี ส่งผลให้เกิดการลัดวงจร
ทำให้เกิดไฟฟ้าดับทั้ง 14 จังหวัดภาคใต้ ตั้งแต่จังหวัดประจวบคีรีขันธ์ลงมา
นอกจากนั้นเพื่อความมั่นคงของระบบไฟฟ้า ตามมาตรฐานที่การไฟฟ้ากำหนด
ภาคใต้ควรจะมีไฟฟ้าสำรองเท่ากับโรงไฟฟ้าขนาดใหญ่ที่สุด ซึ่งก็คืออีกประมาณ 700 เมกะวัตต์
ทั้งหมดนี้จึงน่าจะพอทำให้เราสรุปได้ว่า ภาคใต้ยังขาดแคลนไฟฟ้าอยู่นั่นเอง
แล้วเราจะแก้ปัญหานี้ได้อย่างไรบ้าง?
จริงๆ แล้วทางออกของเรื่องนี้มีอยู่มากมาย
แต่ด้วยลักษณะของภูมิศาสตร์ที่ไม่ค่อยเป็นใจเท่าไหร่นัก เรื่องนี้จึงกลายเป็นปัญหาที่ท้าทายทันที
ถ้ายังจำกันได้สมัยที่เราเรียนภูมิศาสตร์ตอนมัธยม
ภาคใต้จะถูกขนาบด้วยทะเลทั้ง 2 ข้างและมีพื้นที่เป็นทิวเขาจำนวนมาก ส่งผลให้ภาคใต้มีเพียง 2 ฤดูเท่านั้น ซึ่งก็คือฤดูร้อนและฤดูฝน
พอเป็นแบบนี้ ความเข้มแสงที่น้อยในภาคใต้อาจจะไม่เพียงพอต่อการผลิตไฟฟ้าจากแสงอาทิตย์
ส่วนพลังงานทางเลือกอื่นๆ ก็พอที่จะสร้างได้แต่ก็อาจจะยังไม่เพียงพอต่อความต้องการและมีราคาสูง
ทางรัฐบาลจึงได้เสนอทางออกแรกนั่นก็คือ การสร้างโรงไฟฟ้าถ่านหินที่จังหวัดกระบี่
เรื่องนี้ถูกประท้วงอย่างหนักจนทำให้พับโครงการนี้ไปอย่างรวดเร็ว
เมื่อเป็นแบบนี้แล้ว ทางการไฟฟ้าจึงเสนออีกทางเลือกหนึ่งคือ การผลิตไฟฟ้าใช้เองด้วยโรงไฟฟ้าชีวมวลขนาดเล็ก
สำหรับภาคใต้ที่มีโรงงานเกี่ยวกับไม้อยู่เป็นจำนวนมาก ไม่ว่าจะเป็นโรงอบไม้ยางหรือโรงบ่มปาล์ม ดูเหมือนทางเลือกนี้น่าจะเป็นทางเลือกที่เป็นไปได้ เพราะการผลิตไฟใช้เองในภาคอุตสาหกรรม เป็นการลดภาระการดึงไฟฟ้าจากส่วนกลางมาใช้ เมื่อภาคอุตสาหกรรมไม่ดึงไฟฟ้าไปใช้ ก็มีกำลังไฟเหลือสำหรับภาคธุรกิจและการท่องเที่ยวมากขึ้น
ซึ่งในอนาคตเราอาจจะเห็นโรงไฟฟ้าชีวมวล มีบทบาทในการผลิตไฟฟ้าภาคใต้เพิ่มขึ้นเรื่อยๆ
นอกจากการเพิ่มกำลังการผลิตไฟฟ้าให้มากขึ้นเพื่อแก้ปัญหาในขณะนี้
ทางรัฐบาลได้มีการเพิ่มขนาดสายส่งไฟฟ้าซึ่งทำให้สามารถส่งไฟฟ้าจากภาคกลางไปได้มากขึ้น
อย่างไรก็ตาม แม้ว่าทางรัฐบาลกำลังดำเนินการแก้ปัญหาอยู่
แต่ต้องยอมรับว่าภาคใต้กำลังเผชิญวิกฤตไฟฟ้า
ดูเหมือนว่าสถานการณ์ในขณะนี้ การผลิตไฟฟ้าจะพึ่งพาภาครัฐบาลอย่างเดียวก็อาจจะไม่ทัน แต่ถ้ามีการร่วมมือระหว่างภาครัฐและเอกชนปัญหานี้น่าจะถูกคลี่คลายลงได้
ส่วนในทางอ้อมเรื่องนี้ถ้าเราอยู่ภาคใต้ เราสามารถช่วยได้เช่นกัน
นั่นก็คือ การช่วยกันประหยัดไฟฟ้าภายในบ้านของตัวเอง
จากปัญหาที่ดูน่าจะเป็นเรื่องใหญ่ ถ้าเราช่วยกันก็อาจจะทำให้ปัญหานั้นดูเล็กลงไปได้..
----------------------
ติดตามเรื่องราวน่าสนใจอื่นๆ แบบเรียลไทม์ได้ที่แอปพลิเคชันลงทุนแมน โหลดฟรีทั้ง iOS และ android 
.
หนังสือลงทุนแมนให้อ่านยามว่าง เล่ม 1.0-4.0 หาซื้อได้ที่ร้านหนังสือชั้นนำทั่วประเทศ
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------
Reference
-
-
-
[8430].